Diari Oficial de la Generalitat Valenciana


Sumari del DOGV 9230, del 07-12-2021 (2021/12747)

ORDRE 42/2021, d'1 de desembre, de la Conselleria d'Educació, Cultura i Esport, per la qual es deroga l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9230

Data del DOGV
:   07-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12423


Data del document
:   01-12-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública
    * cultura

ORDRE 42/2021, d'1 de desembre, de la Conselleria d'Educació, Cultura i Esport, per la qual es deroga l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana. [2021/12339]  
  
  
Preàmbul  
  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi a conseqüència de la Covid-19, en l'article 4, apartat 2, modifica l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i disposa que les ordres aprovatòries de les bases reguladores de la concessió de les subvencions no tindran la consideració de disposicions de caràcter general.  
El Consell Jurídic Consultiu de la Comunitat Valenciana, en la sessió plenària del 2 de juny de 2021, va aprovar, per unanimitat, una «moció en relació amb les bases reguladores de subvencions» que es va elevar al Consell per a aclarir la posició i la intervenció del Consell en relació amb els projectes d'ordre de bases reguladores de subvencions després de la modificació en virtut del que s'indica en el paràgraf anterior. L'objecte perseguit per aquesta moció va ser donar a conéixer la interpretació de l'alt òrgan consultiu sobre les conseqüències de la modificació legislativa.  
En la moció esmentada es fan, entre altres, les reflexions següents:  
  
a) «La voluntat de l'autor de la norma ha sigut que les bases reguladores pro futuro siguen aprovades (a partir de l'entrada en vigor del decret llei), no com a disposicions generals amb vocació de permanència, sinó com a actes administratius múltiples, per a convocatòries concretes o vinculades a plans estratègics de subvencions de duració concreta -i així hi queda expressament previst-, i, per tant, sense vocació indefinida».  
b) «A més, la naturalesa d'acte administratiu exclou la intervenció preceptiva d'aquest òrgan consultiu, per la qual cosa no hauran de remetre's a aquesta institució, després de l'entrada en vigor del decret llei, els projectes d'ordre de bases reguladores de la concessió de subvencions, els quals hauran d'adaptar-se a l'exigència d'actes administratius múltiples que estableix aquesta norma amb rang de llei.»  
c) «D'altra banda, el decret llei ha congelat les bases reguladores de subvencions aprovades com a disposicions generals amb anterioritat a l'entrada en vigor del decret llei esmentat».  
d) «En el cas que es pretenga la modificació o derogació d'aquestes bases haurà de realitzar-se mitjançant una disposició de caràcter general del mateix rang, que, així mateix, serà aprovada mitjançant una ordre d'acord amb l'article 37 de la Llei 3/1985, del Consell».  
e) «No podran, per contra, ser modificades o derogades les bases existents mitjançant bases reguladores aprovades amb posterioritat a l'entrada en vigor del decret llei que participen de la naturalesa d'actes administratius», i això d'acord amb el «principi d'inderogabilitat singular», recollit en l'article 37 de la Llei 39/2015, del procediment administratiu comú, i en l'article 41 de la Llei 5/1983, del Consell».  
  
f) «En qualsevol cas, no s'estima aconsellable la derogació de les bases reguladores de subvencions de manera general i indiscriminada, i és aconsellable que es verifique un examen previ en el marc de cada conselleria, en el qual s'analitzen i es determinen quines, si escau, han de ser derogades o no.»  
Tenint en compte els punts exposats en la moció del nostre alt òrgan consultiu, s'ha efectuat una anàlisi de les diferents ordres reguladores de concessió de subvencions vigents en l'àmbit competencial de la Direcció General de Formació Professional i Ensenyaments de Règim Especial, a fi de determinar quines d'aquestes poden mantindre íntegrament la vigència, i quines altres, per contra, requereixen una revisió per a millorar la regulació que contenen així com l'eficiència i l'eficàcia.  
  
Una vegada determinades les ordres reguladores de bases de subvencions que han de ser revisades, resulta imprescindible la derogació d'aquestes a través d'una disposició de caràcter general del mateix rang o superior. En aquest cas mitjançant una ordre d'aquesta conselleria, de conformitat amb el que es disposa en l'article 28 de la Llei 5/1983, de 30 de desembre, del Consell.  
Especialment, es fa necessari derogar les ordres reguladores de bases que, en la data d'entrada en vigor del Decret llei 6/2021, ja havien iniciat el procés de substitució. Les bases reguladores que substituïsquen les ara derogades tindran la naturalesa d'actes administratius múltiples, conforme a la legislació vigent.  
Aquesta derogació ha de fer-se compatible amb el manteniment de l'aplicació d'aquestes bases en els procediments de les convocatòries que s'hi vinculen, a fi d'evitar perjudicis als interessos legítims de les persones que puguen resultar afectades i en garantia del principi de seguretat jurídica.  
En l'elaboració d'aquesta norma s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència, tal com estableix l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat de dictar aquesta norma queda sobradament justificada amb les indicacions, transcrites més amunt, del Consell Jurídic Consultiu de la Comunitat Valenciana en la moció de 2 de juny de 2021. S'atén la necessitat d'escometre, en el termini més breu possible i amb caràcter d'urgència, els canvis jurídics necessaris per a continuar desenvolupant amb normalitat l'actuació subvencional d'aquesta conselleria, en àmbits tan sensibles com l'oferta sociocultural de música i arts escèniques, la qual afecta a tot el nostre territori, i procurar millorar l'eficàcia i l'eficiència administrativa en la gestió d'aquestes matèries.  
  
El principi de proporcionalitat es compleix per a atendre la mateixa consideració efectuada en la moció del Consell Jurídic Consultiu, de manera que es deroguen únicament aquelles ordres vigents que, una vegada analitzades, necessiten una revisió per a millorar-ne l'acció protectora i de foment.  
Quant al principi de seguretat jurídica, es constitueix precisament en un dels eixos d'aquesta ordre, ja que es pretén precisament obtindre seguretat jurídica i solucionar la incertesa derivada de la reforma introduïda en la matèria pel Decret llei 6/2021, a la qual s'han referit reiterats dictàmens del Consell Jurídic Consultiu sobre ordres de bases la tramitació de les quals es va iniciar amb anterioritat però l'aprovació de les quals havia de produir-se amb posterioritat a l'entrada en vigor de la reforma.  
D'altra banda, la disposició transitòria de l'ordre pretén, igualment, dotar de seguretat jurídica els procediments iniciats amb anterioritat a l'entrada en vigor.  
Quant a la transparència, si bé per l'abast purament derogatori es prescindeix en aquest moment dels tràmits de participació i informació pública, ja s'han realitzat en els procediments encaminats a l'aprovació de bases reguladores que substituiran les ara derogades.  
Per tot el que s'ha exposat, a proposta de la Direcció General de Formació Professional i Ensenyaments de Règim Especial, en virtut del que s'estableix en els articles 28 i 37 de la Llei de la Generalitat 5/1983, de 30 de desembre, del Consell, i en exercici de les competències atribuïdes pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, conforme amb el Consell Jurídic Consultiu.  
  
  
  
ORDENE  
  
Article únic. Ordre reguladora de bases de subvencions que queda derogada  
Queda derogada l'Ordre 42/2016, de 3 d'agost, del conseller de la llavors denominada Conselleria d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana.  
  
  
DISPOSICIÓ ADDICIONAL  
  
Única. Incidència pressupostària  
Aquesta ordre no té incidència pressupostària i no comportarà cap increment de la despesa per a la seua aplicació.  
  
  
DISPOSICIÓ TRANSITÒRIA  
  
Única. Règim aplicable a les sol·licituds en tramitació  
Als procediments iniciats abans de l'entrada en vigor d'aquesta ordre no els serà aplicable el que disposa aquesta, i es regiran per les bases reguladores vigents en el moment de la seua incoació.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 1 de desembre de 2021  
  
El conseller d'Educació, Cultura i Esport  
VICENT MARZÀ I IBÁÑEZ